钦定古今图书集成/明伦汇编/氏族典/第361卷 > 《汪溪族谱》 > 《金氏受姓源流》
## 钦定古今图书集成/明伦汇编/氏族典/第361卷 > 《汪溪族谱》 > 《金氏受姓源流》

金氏受姓，肇于秺侯，虽本于休屠国王，而愬所自出，
实源于帝王神明之胄，宜子孙衣冠阀阅之盛，甲于
他族也。观于《世史》，其能忽诸？今叙黄帝，下及休屠王，
以见氏族所自始。黄帝轩辕氏，有熊国君之子，实庶
姓所出之祖；昌意，黄帝子，实夏后氏所出之祖；少昊
金天氏，黄帝子，继黄帝而立，以金德王天下，故金宗
之。颛顼高阳氏昌意子，继少昊立为夏后。世祖夏后
氏颛顼之孙，实淳维所出之祖。淳维，夏宋王之子，实
休屠王所出之祖。休屠王为淳维之裔，实秺侯日䃅
之父。日䃅字翁叔，入汉事武帝，赐姓金氏，以功封秺
侯，受顾命，辅昭帝，谥曰敬，赐葬茂陵。若洙按：吾金爰
自日䃅公，被武帝恩宠，帝取其国俗金人祭天之义，
赐姓金氏，其族遂望于京兆，后虽散迁遍寰宇，所至
皆称望族，而公实为受姓始祖云。宋景炎丙子，黔江
县知县若洙述。